b'\n_START_ARTICLE_\nNicu Flondor\n_START_SECTION_\nBiografie\n_START_PARAGRAPH_\nFiul lui Gheorghe cavaler de Flondor a absolvit dup\xc4\x83 studiile secundare la liceul german k.k. I. Staatsgymnasium Czernowitz Facultatea de Drept a Universit\xc4\x83\xc8\x9bii din Cern\xc4\x83u\xc8\x9bi (K.K. Franz Josefs -Universit\xc3\xa4t in Czernowitz),  fiind apoi angajat ca func\xc8\x9bionar de administra\xc8\x9bie \xc3\xaen serviciul statului._NEWLINE_A fost membru al Societ\xc4\x83\xc8\x9bii Academice "Junimea" din Cern\xc4\x83u\xc8\x9bi ( societatea a fiin\xc8\x9bat \xc3\xaen perioada 1878-1938), \xc3\xaencep\xc3\xa2nd din 1890. Din anul 1903 a fost membru al conducerii Centralei \xc3\x8enso\xc8\x9birilor Economice din Bucovina, \xc3\xaenfiin\xc8\x9bat\xc4\x83 \xc3\xaen 10 martie 1903.  A fost mare proprietar la Noua Suli\xc8\x9ba._NEWLINE_\xc3\x8en plan politic a fost deputat \xc3\xaen Dieta Bucovinei \xc8\x99i \xc3\xaen Camera Imperial\xc4\x83 din Viena. A activat \xc3\xaen Partidul Poporal Na\xc8\x9bional Rom\xc3\xa2n, apoi \xc3\xaen Partidul Cre\xc8\x99tin Social Rom\xc3\xa2n. Dup\xc4\x83 1910 va adera la frac\xc8\x9biunea conservatoare a Partidului Na\xc8\x9bional Rom\xc3\xa2n din Bucovina, iar \xc3\xaen anul 1912 ajunge \xc3\xaen conducerea acestui partid, \xc3\xaempreun\xc4\x83 cu deputatul Eusebie Popovici. A fost deputat dietal din partea colegiului II electoral al marii propriet\xc4\x83\xc8\x9bi rom\xc3\xa2ne\xc8\x99ti (1908-1910) \xc8\x99i \xc3\xaen curia I (\xc3\xaentre 1911-1914). A fost membru \xc3\xaen Comitetul \xc8\x9a\xc4\x83rii (organism parlamentar al Dietei Bucovinei) din anul 1911 \xc8\x99i \xc3\xaen Comisia de finan\xc8\x9be a Dietei. Animat de simpatii politice liberale, a fost propulsat \xc3\xaen r\xc3\xa2ndurile acestui partid (liberal) \xc8\x99i ajunge deputat \xc3\xaen Parlamentul Rom\xc3\xa2niei Mari, din partea PNL._NEWLINE_Nicu Flondor a fost onorat cu Crucea de Comandor al Ordinului Imperial Leopold. De aceea a cerut \xc8\x99i a primit titlul nobiliar de baron (Freiherr) prin Hot\xc4\x83r\xc3\xa2rea  din 10 august 1913, pe numele Nikolaus Ritter von Flondor, \xc8\x99i diploma din 11 martie 1914, \xc3\xaempreun\xc4\x83 cu fiii s\xc4\x83i Radu \xc8\x99i Alexandru Flondor, fiind singurii din familia Flondor care au primit acest titlu._NEWLINE_Dup\xc4\x83 ocuparea Cern\xc4\x83u\xc8\x9biului de c\xc4\x83tre cazacii generalului  Dmitri Grigorievici Pavlov (\xc3\xaen septembrie 1914), Nicu Flondor este deportat ca ostatic \xc3\xaen imperiul \xc8\x9barist (\xc3\xaen Turkestan)\xc8\x99i  , (\xc3\xaen urma unui diferend avut cu comandantul trupelor ruse\xc8\x99ti care ocupaser\xc4\x83 Cern\xc4\x83u\xc8\x9bii), \xc3\xaempreun\xc4\x83 cu Salo von Weisselberger, primarul ora\xc8\x99ului. \xc3\x8en prim\xc4\x83vara anului 1916, ca urmare a unui schimb de prizonieri, Nicu se \xc3\xaentoarce \xc3\xaen \xc8\x9bar\xc4\x83._NEWLINE_Nicu Flondor a fost numit Secretar de Stat pentru afacerile de finan\xc8\x9be \xc3\xaen Consiliul Secretarilor de Stat ai Bucovinei, cu rol de guvern provizoriu, condus de Iancu Flondor, la 12 noiembrie 1918. Nicu Flondor a fost prezent \xc3\xaen delega\xc8\x9bia Rom\xc3\xa2niei la Conferin\xc8\x9ba de Pace de la Paris (1919-1920), ca expert pentru Bucovina pe probleme economice \xc8\x99i financiare , delega\xc8\x9bia rom\xc3\xa2n\xc4\x83 fiind condus\xc4\x83 de primul ministru Ion I.C. Br\xc4\x83tianu. Pe lista delega\xc8\x9biei rom\xc3\xa2ne figura \xc8\x99i Alexandru Vitencu, specialist \xc3\xaen chestiuni de ordin etnic \xc8\x99i geografic. De asemenea, din delega\xc8\x9bia Rom\xc3\xa2niei au f\xc4\x83cut parte Nicolae Mi\xc8\x99u (ambasador la Londra, ca \xc8\x99ef adjunct al delega\xc8\x9biei), Alexandru Vaida Voevod, Constantin Cri\xc8\x99an, Ioan Pelivan, Constantin Coand\xc4\x83, Constantin Diamandy, Victor Antonescu \xc8\x99i George Danielopol._NEWLINE_\xc3\x8en Memoriile sale, Alexandru Vaida Voevod , membru al delega\xc8\x9biei la Conferin\xc8\x9ba de Pace (\xc8\x99i de la 1 dec. 1919, Prim ministru) men\xc8\x9bioneaz\xc4\x83: "Primind cotele grani\xc8\x9bei proiectate \xc3\xaentre Polonia \xc8\x99i Rom\xc3\xa2nia, l-am chemat pe Flondor [Nicu], expertul pentru chestiuni bucovinene. I-am supus aprecierii trasarea, prin care Valea Ceremu\xc8\x99ului urma s\xc4\x83 fie cedat\xc4\x83 Poloniei. Flondor  constat\xc4\x83 cu sup\xc4\x83rare pierderea acelui teritoriu. Ca s\xc4\x83-l consolez \xc3\xaei spusei: ...Dac\xc4\x83 \xc3\xaens\xc4\x83 d-ta \xc8\x9bii la Valea Ceremu\xc8\x99ului, am s\xc4\x83 fac o adres\xc4\x83 c\xc4\x83tre delega\xc8\x9bia polonez\xc4\x83, rug\xc3\xa2nd s\xc4\x83 renun\xc8\x9be la aceasta, \xc3\xaen favorul nostru. M\xc4\x83 voi duce \xc3\xaensumi la Paderewski. Flondor a acceptat vesel." _NEWLINE_Nicu Flondor s-a aflat \xc3\xaen rela\xc8\x9bii cordiale cu Nicolae Iorga, ceea ce rezult\xc4\x83 din cuv\xc3\xa2ntul lui Nicu la dezbaterile Consiliului Na\xc8\x9bional Rom\xc3\xa2n din 13 noiembrie 1918: \xe2\x80\x9e\xc3\x8en anul 1905 m-a vizitat dl Iorga \xc8\x99i cu d\xc3\xa2nsul am f\xc4\x83cut o c\xc4\x83l\xc4\x83torie prin Basarabia. Am trecut pe la Soroca, ne-am urcat \xc3\xaentr-un vapor \xc8\x99i, pe la Dub\xc4\x83sari, ne-am pornit de-a lungul Nistrului la vale. Atunci am aflat de existen\xc8\x9ba rom\xc3\xa2nilor de peste Nistru. Domnul Iorga a f\xc4\x83cut chiar o schi\xc8\x9b\xc4\x83 a disloc\xc4\x83rii lor. La Dub\xc4\x83sari, la Balta, ne-am cobor\xc3\xa2t din vapor \xc8\x99i am vorbit cu poporeni, cari vorbeau numai rom\xc3\xa2ne\xc8\x99te\xe2\x80\x9d. _NEWLINE_Nicu Flondor a fost primarul ora\xc8\x99ului Cern\xc4\x83u\xc8\x9bi, \xc3\xaen trei r\xc3\xa2nduri: 1920, 1922-1926 \xc8\x99i 1938-1940.  \xc3\x8en ultimul mandat de primar, a fost instalat ca primar al municipiului Cern\xc4\x83u\xc8\x9bi  (la 6 decembrie 1938), de "Rezidentul Regal al \xc8\x9ainutului Suceava" (cu re\xc8\x99edin\xc8\x9ba \xc3\xaen Cern\xc4\x83u\xc8\x9bi) prof.Gheorghe Alexianu. Acest ultim mandat a durat p\xc3\xa2n\xc4\x83 la 28 iunie 1940. A pus la dispozi\xc8\x9bia Societ\xc4\x83\xc8\x9bii Academice Junimea un teren \xc3\xaen str. Alth, pentru construirea unui c\xc4\x83min studen\xc8\x9besc.  A fost cet\xc4\x83\xc8\x9bean de onoare al localit\xc4\x83\xc8\x9bii Noua Suli\xc8\x9b\xc4\x83 (\xd0\x9d\xd0\xbe\xd0\xb2\xd0\xbe\xd1\x81\xd0\xb5\xd0\xbb\xd0\xb8\xd1\x86\xd1\x8f). \xc3\x8en 25 martie 1944 s-a evacuat din Cern\xc4\x83u\xc8\x9bi, \xc3\xaen localitatea R\xc3\xa2\xc8\x99nov, jude\xc8\x9bul Bra\xc8\x99ov, apoi la Bra\xc8\x99ov_NEWLINE_A decedat \xc3\xaen 22 mai 1948 la Bra\xc8\x99ov._NEWLINE_Publica\xc8\x9bie\xc2\xa0: Delega\xc8\x9bia rom\xc3\xa2n\xc4\x83 a ortodoc\xc8\x99ilor bucovineni \xc3\xaen Parlamentul de la Viena (baronii Nicu Flondor, Constantin Hormuzachi \xc8\x99i deputa\xc8\x9bii dietali Teodor V.\xc8\x98tefanelli, dr.Eusebiu Popovici, Teofil Siminovici \xc8\x99i dr.Ipolit Tarnavschi) au \xc3\xaenaintat \xc3\xaemp\xc4\x83ratului \xc3\xaen 1913 un "Memoriu al Rom\xc3\xa2nilor greco-orientali privitor la chestia bisericeasc\xc4\x83 din Bucovina" \xc3\x8en acest "Memoriu", autorii afirmau c\xc4\x83 "numai \xc3\xaemp\xc4\x83r\xc8\x9birea na\xc8\x9bional\xc4\x83 a arhidiocezei \xc8\x99i crearea unei episcopii rutene\xc8\x99ti independente pot s\xc4\x83 opreasc\xc4\x83 luptele na\xc8\x9bionale \xc8\x99i s\xc4\x83 restabileasc\xc4\x83 pacea \xc3\xaentre rom\xc3\xa2ni \xc8\x99i ruteni. Autorii afirmau c\xc4\x83 "Bucovina a fost odat\xc4\x83 parte integrant\xc4\x83 din Principatul rom\xc3\xa2n al Moldovei.\n_START_SECTION_\nFamilie\n_START_PARAGRAPH_\nNicu a fost fiul lui Gheorghe cavaler de Flondor (n. 11 octombrie 1826, Storojine\xc8\x9b - d. 13 iunie 1892, Storojine\xc8\x9b) \xc8\x99i al so\xc8\x9biei sale Isabella Dobrowolski de Buchenthal (n. 14 august 1835, Rogoje\xc8\x99ti, jude\xc8\x9bul Boto\xc8\x99ani, Rom\xc3\xa2nia - d. 14 februarie 1890, Storojine\xc8\x9b, Austro-Ungaria). Fra\xc8\x9bii s\xc4\x83i au fost Iancu Flondor care a contribuit decisiv la Unirea Bucovinei de Nord cu Rom\xc3\xa2nia \xc3\xaen 1918 \xc8\x99i compozitorul Tudor de Flondor. A fost c\xc4\x83s\xc4\x83torit pe 4 iulie 1899 cu Elena de Grigorcea (n. 25 octombrie 1879,  Carapciu - d. 7 august 1970, Viena), fiica lui Modest  Cavaler de Grigorcea  \xc8\x99i a avut trei copii: Radu Flondor (n. 20 februarie 1900, Cern\xc4\x83u\xc8\x9bi - d. 29 noiembrie 1956, Bucure\xc8\x99ti),consulul  Rom\xc3\xa2niei regale la Lega\xc8\x9bia rom\xc3\xa2n\xc4\x83 de la Viena (1943-1944) c\xc4\x83s\xc4\x83torit pe 13 iulie 1946 la Bra\xc8\x99ov cu Maria Vasiliu (d. 1979, Bucure\xc8\x99ti); Alexandru Flondor (n. 4 februarie 1902, Noua Suli\xc8\x9b\xc4\x83 - d. 18 august 1987, Offenbach, Germania), Elena Flondor (n. 22. februarie 1904, Noua Suli\xc8\x9b\xc4\x83 - d. 25 august 1944, Ia\xc8\x99i), c\xc4\x83s\xc4\x83torit\xc4\x83 pe 29 iulie 1934 la Slobozia-Com\xc4\x83re\xc8\x99tilor cu  Dr. Petru  Bohosievici (n. 28 octombrie 1904 - d. 21 august 1953, \xc3\xaen B\xc3\xaerlad )._NEWLINE_Dr. Petru Bohosievici, so\xc8\x9bul Elenei Flondor, a fost prizonier \xc3\xaen U.R.S.S. \xc3\xaen al II-lea r\xc4\x83zboi mondial \xc8\x99i a fost eliberat \xc3\xaen 1948, \xc3\xaentorc\xc3\xa2ndu-se \xc3\xaen \xc8\x9bar\xc4\x83.   _NEWLINE_\xc3\x8en  31 octombrie 1943 Nicu Flondor s-a c\xc4\x83s\xc4\x83torit la Cern\xc4\x83u\xc8\x9bi cu \xc3\xaenv\xc4\x83\xc8\x9b\xc4\x83toarea Ana Tarnavski care avea doi fii din cele dou\xc4\x83 c\xc4\x83s\xc4\x83torii anterioare, cu Onciu \xc8\x99i cu Paulovici._NEWLINE_\xc3\x8en Cern\xc4\x83u\xc8\x9bi Nicu  Flondor a locuit pe Str. Regele Carol nr.3.'